Head ametikaaslased, austatud Riigikogu, tere hommikust! Alustame Riigikogu täiskogu I istungjärgu kolmanda töönädala neljapäevast istungit. Kõigepealt palun kõnetooli neid Riigikogu liikmeid, kes soovivad üle anda eelnõusid või arupärimisi. Palun kõnetooli Marika Tuus-Lauli!
Head kolleegid! Annan Keskerakonna fraktsiooni nimel üle arupärimise haridus- ja teadusminister Jürgen Ligile. See on suhteliselt vana teema: me tahame teada, milline on uue ministri seisukoht Põltsamaa Ametikooli sulgemise osas. 125 aastat tagasi asutatud ja kunagi annetuste najal ehitatud Eesti Aleksandri linnakool, mis on praegu Põltsamaa Ametikool, on väga armastatud. Seal on õpilasi palju, selle nõuded 100%-liselt täidetud. Põltsamaal hakati õppehoonet projekteerima, taastama vanu hooneid, ehitati valmis väga suur ja uhke praktikamaja, õpilasi käib seal siit- ja sealtpoolt. Nüüd taheti ka vanad ühiselamud renoveerida, pandi sinna suured rahad peale, tehti projektid valmis. Ja siis, kui see kõik oli tehtud, ütles endine minister Ossinovski, et töö tuleb peatada, seda kooli pole vaja, see tuleb Paide kooliga ühendada. Ja oligi jutul lõpp. Nii et üleval on küsimus, mis saab sellest koolist. Minister jõudis teha ka käskkirja, et selle aasta septembris kool suletakse. Juba praegu on hakatud õpetajaid koondama, eriti neid, kes on selle teema tõstatamisel kõige häälekamad olnud. Aga võib-olla uus minister mõtleb ümber. Või oligi see härra Jürgeni kui rahandusministri tugev soov juba eelmise koosseisu ajal?
Rohkem kõnesoove ei ole. Olen Riigikogu juhatuse nimel vastu võtnud ühe arupärimise ning Riigikogu juhatus otsustab vastavalt meie kodu- ja töökorra seadusele selle edasise menetlemise. Läheme nüüd edasi teadete juurde. Täna toimuvad siin saalis pärast täiskogu istungi lõppu järgmiste toetusrühmade asutamiskoosolekud: esiteks, kasakate toetusrühm, kokkukutsuja Viktor Vassiljev; teiseks, Harju- ja Raplamaa toetusrühm, kokkukutsuja Andre Sepp. Ootame aktiivset osavõttu. Riigikogu juhatusele on just äsja saabunud ka üks kiri. Nimelt, Riigikogu liige Igor Gräzin kutsub pärast istungi lõppu kokku Eesti-Iisraeli parlamendirühma asutamiskoosoleku ja ka sinna on kindlasti kõik huvilised oodatud. Nüüd teeme kohaloleku kontrolli. Kohalolijaks registreerus 86 Riigikogu liiget, puudub 15. Head ametikaaslased, ma tänan teid! Istung on lõppenud. Soovin teile jõudu meie töös! Istungi lõpp kell 10.04.